**HATÁROZAT**

**történelmi régióink gazdasági önrendelkezésének tárgyában**

Minden közösség elidegeníthetetlen joga, hogy szülőföldje erőforrásait és megtermelt javait saját fejlődésére, a közösséget alkotó egyének életminőségének javítására használhassa fel és az ehhez való döntéseiben szabadságot élvezzen.

Keresztény európai kultúránk egyik pillére a szolidaritás, ezért ennek jegyében az eltérő gazdasági háttérrel és erőforrásokkal rendelkező régiók és közösségek felelősséggel tartoznak egymásért, és e felelősség vállalásával, külső ráhatás és kényszerítés nélkül, az önkéntesség keretei között közös javaikat megoszthatják.

Ugyanakkor, történelmi tény, hogy Románia elmúlt száz esztendős fennállás során a területén fellelhető erőforrások, természeti kincsek és az országot alkotó közösségek megtermelt javainak felhasználásakor és újraelosztásakor súlyos és diszkriminatív megkülönböztetésben részesített és részesít számos nemzeti közösséget és történelmi régiót, mely gyakorlat helyrehozhatatlan eredménye – egyebek mellett – az Erdélyben évszázadokon át virágzó szász közösség kivándorlása lett.

Az elmondottak értelmében és hivatkozással az Erdélyi Magyar Néppárt 2013-as, „Javaslat Románia regionális átalakítására” című stratégiai dokumentumára, valamint a 2014-ben bemutatott „Kerettörvény a régiókról” című törvénytervezetére

az Erdélyi Magyar Nemzeti Tanács és a Székely Nemzeti Tanács 2018. október 27.-i Együttes Küldöttgyűlése javasolja:

1. Az ország fiskális decentralizációja érdekében Románia Parlamentje vizsgálja felül a közpénzügyekről szóló 2006. évi 273-as számú törvényt és az adótörvénykönyvet a következők szerint:
	1. a jövedelemadó 90%-os mértékben maradjon a helyi önkormányzatok kezelésében és annak beszedését, továbbá utalványozását helyezzék a területi vagy megyei közpénzügyi hatóság hatáskörébe, a fennmaradó 10% pedig kerüljön a központi költségvetésbe;
	2. a társasági nyereségadó 30%-os mértékben maradjon a helyi önkormányzatok, továbbá 30%-os mértékben a területi (megyei, illetve azok visszaállítása után a széki) önkormányzatok kezelésében, beszedését és utalványozását pedig helyezzék a területi közpénzügyi hatóság hatáskörébe, a fennmaradó 40% kerüljön a központi költségvetésbe;
	3. az általános forgalmi adó 30%-os mértékben maradjon a helyi önkormányzatok, továbbá 30%-os mértékben a területi (megyei, illetve azok visszaállítása után a széki) önkormányzatok kezelésében, beszedését és utalványozását pedig helyezzék a területi közpénzügyi hatóság hatáskörébe, a fennmaradó 40% kerüljön a központi költségvetésbe;
	4. szűnjön meg a bukaresti Nagy Adózókat Kezelő Általános Igazgatóság hatásköre, mellyel a nem fővárosi bejegyzésű nagyvállalatok adóit közvetlenül Bukarest szedi be.
	5. az alkoholos termékekre és dohányárura kivetett jövedéki adók 30%-os mértékben maradjanak a helyi önkormányzatok, továbbá 30%-os mértékben a területi (megyei, illetve azok visszaállítása után a széki) önkormányzatok kezelésében, és a beszedését és utalványozását helyezzék a területi közpénzügyi hatóság hatáskörébe, a fennmaradó 40% pedig kerüljön a központi költségvetésbe;
	6. az üzemanyagokra kivetett jövedéki adó 60%-os mértékben maradjon a területi önkormányzatok kezelésében, annak beszedését és utalványozását helyezzék a

területi közpénzügyi hatóság hatáskörébe, és az ebből befolyó összegek esetében rögzítsék törvényben, hogy kizárólag az érintett területi önkormányzatok közlekedési infrastruktúrájának fejlesztésére lehet felhasználni, a fennmaradó 40% pedig kerüljön a központi költségvetésbe;

1. Az altalaji és ásványkincsek, továbbá a jelenleg még meglévő állami erdővagyon kezelésének joga kerüljön a területi (megyei, illetve azok visszaállítása után a széki) önkormányzatokhoz és az azokból származó jövedelmek 80%-os mértékben maradjanak a területi önkormányzatoknál, 20% pedig kerüljön a központi költségvetésbe;